# Sairaan luona

Rukoushetken johtaa pappi, muu seurakunnan työntekijä tai seurakuntalainen.

Kaavaa voidaan käyttää soveltaen.

Öljyllä voitelemiseen (kohta 6) käytetään ruokaöljyä, esimerkiksi oliiviöljyä.

Valkoisella liinalla peitetylle pöydälle voidaan asettaa Raamattu ja risti tai krusifiksi sekä sytyttää kynttilä.

Ehtoollista vietettäessä käytetään kaavaa Ehtoollinen sairaan luona.

1. Alkuvirsi

Voidaan käyttää esimerkiksi virttä 318, 375, 388 tai 392.

2. Johdanto

Alkusiunaus

Alkusiunaus voidaan lausua tai laulaa.

**P/E** Isän ja (+) Pojan ja Pyhän Hengen nimeen.

**S** Aamen.

**P/E** Herra olkoon teidän kanssanne.

**S** Niin myös sinun henkesi kanssa.

Johdantosanat

Johdantosanat voivat olla myös vapaamuotoiset.

**P/E** Rakkaat ystävät. Jeesus on tullut jakamaan kanssamme meidän tuskamme ja vaivamme. Raamatussa sanotaan: »Hän kantoi meidän kipumme, otti taakakseen meidän sairautemme» (Jes. 53:4).

3. Psalmi

Voidaan käyttää myös kirkkovuoden ajankohdan mukaisia tai muita psalmeja.

Psalmin sijasta voidaan laulaa virsi.

Psalmi voidaan lukea tai laulaa. Siihen liitetään Pieni kunnia. Pieni kunnia jätetään pois paastonaikana viidennestä paastonajan sunnuntaista lähtien.

Herra on minun paimeneni,

ei minulta mitään puutu.

Hän vie minut vihreille niityille,

hän johtaa minut vetten ääreen,

siellä saan levätä.

Hän virvoittaa minun sieluni,

hän ohjaa minua oikeaa tietä nimensä kunnian tähden.

Vaikka minä kulkisin pimeässä laaksossa,

en pelkäisi mitään pahaa,

sillä sinä olet minun kanssani.

Sinä suojelet minua kädelläsi,

johdatat paimensauvallasi.

Sinä katat minulle pöydän

vihollisteni silmien eteen.

Sinä voitelet pääni tuoksuvalla öljyllä,

ja minun maljani on ylitsevuotavainen.

Sinun hyvyytesi ja rakkautesi ympäröi minut

kaikkina elämäni päivinä,

ja minä saan asua Herran huoneessa päivieni loppuun asti.

Ps. 23

TAI

Herra, kuinka kauan?

Oletko unohtanut minut iäksi?

Kuinka kauan peität minulta kasvosi?

Kuinka kauan huolet painavat mieltäni

ja sydäntäni jäytää tuska?

Kuinka kauan viholliseni ovat voitolla?

Katso minun puoleeni ja vastaa minulle,

Herra, Jumalani!

Sytytä silmiini valo,

älä anna minun nukkua kuolemaan,

ettei viholliseni sanoisi:

»Minä voitin hänet»,

ettei vastustajani saisi iloita tappiostani.

Minä luotan sinun armoosi,

saan iloita sinun avustasi.

Minä laulan kiitosta Herralle,

hän pitää minusta huolen.

Ps. 13:2–6

TAI

Minä käännyin Herran puoleen,

ja hän vastasi minulle.

Hän vapautti minut kaikesta pelosta.

Ne, jotka katsovat häneen, säteilevät iloa,

heidän kasvonsa eivät punastu häpeästä.

Minä olin avuton ja huusin apua.

Herra kuuli minua ja pelasti minut kaikesta hädästä.

Herran enkeli on asettunut vartioon.

Hän suojaa niitä, jotka palvelevat Herraa, ja pelastaa heidät.

Katsokaa, nähkää omin silmin!

Maistakaa, katsokaa Herran hyvyyttä!

Onnellinen se, joka turvaa häneen.

Pelätkää Herraa, te hänen pyhänsä!

Mitään ei puutu niiltä, jotka häntä pelkäävät.

Ps. 34:5–10

TAI

Niin kuin peura janoissaan etsii vesipuroa,

niin minä kaipaan sinua, Jumala.

Minun sieluni janoaa Jumalaa, elävää Jumalaa.

Milloin saan tulla temppeliin,

astua Jumalan kasvojen eteen?

Miksi olet masentunut, sieluni,

miksi olet niin levoton?

Odota Jumalaa! Vielä saan kiittää häntä,

Jumalaani, auttajaani.

Ps. 42:2–3, 6

Pieni kunnia

Kunnia Isälle ja Pojalle

ja Pyhälle Hengelle,

niin kuin oli alussa, nyt on ja aina,

iankaikkisesta iankaikkiseen. Aamen.

4. Raamatunluku

Luetaan jokin tai joitakin seuraavista raamatunteksteistä.

Voidaan käyttää myös kirkkovuoden ajankohdan mukaisia tai muita raamatuntekstejä.

Raamatunlukua voi seurata hiljainen mietiskely.

Job 19:25

Minä tiedän, että lunastajani elää.

Hän sanoo viimeisen sanan maan päällä.

Jes. 53:3–4

Hyljeksitty hän oli, ihmisten torjuma,

kipujen mies, sairauden tuttava,

josta kaikki käänsivät katseensa pois.

Halveksittu hän oli, me emme häntä minään pitäneet.

Ja kuitenkin: hän kantoi meidän kipumme,

otti taakakseen meidän sairautemme.

Ef. 3:14–21

Minä polvistun Isän eteen, hänen, jonka asemaa jokainen isän ja lapsen suhde taivaassa ja maan päällä kuvastaa. Rukoilen, että hän sanomattomassa kirkkaudessaan hengellään vahvistaisi ja voimistaisi teidän sisäistä olemustanne. Näin Kristus asuu teidän sydämissänne, kun te uskotte, ja rakkaus on elämänne perustus ja kasvupohja. Silloin te kykenette yhdessä kaikkien pyhien kanssa käsittämään kaiken leveyden, pituuden, korkeuden ja syvyyden, ja voitte tajuta Kristuksen rakkauden, joka ylittää kaiken tiedon. Niin Jumalan koko täyteys valtaa teidät.

Jumalalle, joka meissä vaikuttavalla voimallaan kykenee tekemään monin verroin enemmän kuin osaamme pyytää tai edes ajatella, olkoon ylistys seurakunnassa ja Kristuksessa Jeesuksessa kautta kaikkien sukupolvien, aina ja ikuisesti. Aamen.

Fil. 4:6–7

Älkää olko mistään huolissanne, vaan saattakaa aina se, mitä tarvitsette, rukoillen, anoen ja kiittäen Jumalan tietoon. Silloin Jumalan rauha, joka ylittää kaiken ymmärryksen, varjelee teidän sydämenne ja ajatuksenne, niin että pysytte Kristuksessa Jeesuksessa.

1. Joh. 4:9–10

Juuri siinä Jumalan rakkaus ilmestyi meidän keskuuteemme, että hän lähetti ainoan Poikansa maailmaan, antamaan meille elämän. Siinä on rakkaus – ei siinä, että me olemme rakastaneet Jumalaa, vaan siinä, että hän on rakastanut meitä ja lähettänyt Poikansa meidän syntiemme sovitukseksi.

Matt. 7:7–8

Jeesus sanoo:

»Pyytäkää, niin teille annetaan. Etsikää, niin te löydätte. Kolkuttakaa, niin teille avataan. Sillä jokainen pyytävä saa ja jokainen etsijä löytää, ja jokaiselle, joka kolkuttaa, avataan.»

Mark. 1:30–34

Simonin anoppi makasi kuumeessa, ja hänestä kerrottiin heti Jeesukselle. Jeesus meni hänen luokseen, otti häntä kädestä ja auttoi hänet jalkeille. Kuume lähti naisesta, ja hän alkoi palvella vieraitaan.

Illalla, auringonlaskun jälkeen Jeesuksen luo tuotiin kaikki sairaat ja pahojen henkien vaivaamat. Koko kaupunki oli kerääntynyt oven edustalle. Hän paransi useita erilaisten tautien vaivaamia ja ajoi ulos monia pahoja henkiä.

5. Vastaus

Vastauksena voi olla virsi tai laulu. Voidaan käyttää esimerkiksi virttä 299, 338 tai 341.

6. Rukousjakso

Rukousjakso voidaan aloittaa synnintunnustuksella ja synninpäästöllä.

Siunaaminen

Vaihtoehto A

Kättenpäällepaneminen

Rukoushetken johtaja panee kätensä sairaan pään päälle ja sanoo:

Sinut on pyhässä kasteessa otettu Jumalan ikuiseen armoliittoon. Vapahtajamme Jeesus Kristus on luvannut olla kanssasi joka päivä, nyt ja elämäsi loppuun asti. Hän vakuuttaa: »Ystäväni, ole rohkealla mielellä, sinun syntisi annetaan anteeksi.»

Herramme Jeesuksen Kristuksen armo, Jumalan rakkaus ja Pyhän Hengen osallisuus olkoon sinun kanssasi.

Siunattava:

Aamen.

Vaihtoehto B

Öljyllä voiteleminen

**P/E** Raamatussa sanotaan: »Jos joku teistä on sairaana, kutsukoon hän luokseen seurakunnan vanhimmat. Nämä voidelkoot hänet öljyllä Herran nimessä ja rukoilkoot hänen puolestaan, ja rukous, joka uskossa lausutaan, parantaa sairaan. Herra nostaa hänet jalkeille, ja jos hän on tehnyt syntiä, hän saa sen anteeksi.» (Jaak. 5:14–15.)

Rukoushetken johtaja tekee öljyllä sairaan otsaan ristinmerkin ja sanoo:

Tähän Raamatun sanaan luottaen voitelen sinut, NN (etunimet), Isän ja + Pojan ja Pyhän Hengen nimeen. Jää Jumalan haltuun.

Siunattava:

Aamen.

Rukous

Rukous voi olla myös vapaamuotoinen.

**P/E** Rukoilkaamme.

Kaikkivaltias Jumala. Sinä olet elämän lähde ja autat niitä, jotka turvautuvat sinuun. Me kiitämme sinua siunauksestasi ja rukoilemme: Ole NN:n kanssa, tue ja vahvista häntä. Jos tahtosi on, tee hänet terveeksi. Anna viisautta ja voimia hänen läheisilleen ja kaikille, jotka hoitavat häntä. Anna toivon säilyä ja kantaa eri vaiheissa. Tätä pyydämme Poikasi Jeesuksen Kristuksen nimessä.

**S** Aamen.

Isä meidän

Herran rukous lausutaan yhteen ääneen.

**S** Isä meidän, joka olet taivaissa.

Pyhitetty olkoon sinun nimesi.

Tulkoon sinun valtakuntasi.

Tapahtukoon sinun tahtosi,

myös maan päällä niin kuin taivaassa.

Anna meille tänä päivänä meidän jokapäiväinen leipämme.

Ja anna meille meidän syntimme anteeksi,

niin kuin mekin anteeksi annamme niille,

jotka ovat meitä vastaan rikkoneet.

Äläkä saata meitä kiusaukseen,

vaan päästä meidät pahasta.

Sillä sinun on valtakunta ja voima ja kunnia iankaikkisesti.

Aamen.

7. Siunaus

Siunaus voidaan myös laulaa (sävelmät osastossa Lauluja kasuaalitoimituksiin).

**P/E** Siunatkoon meitä kaikkivaltias ja armollinen Jumala, Isä ja (+) Poika ja Pyhä Henki.

**S** Aamen.

TAI

**P/E** Herra siunatkoon teitä ja varjelkoon teitä.

Herra kirkastakoon kasvonsa teille

ja olkoon teille armollinen.

Herra kääntäköön kasvonsa teidän puoleenne

ja antakoon teille rauhan.

Isän ja (+) Pojan ja Pyhän Hengen nimeen.

**S** Aamen.

8. Päätösmusiikki

Voidaan käyttää esimerkiksi virttä 317, 397, 480 tai 481. Virren sijasta voi olla hengellinen laulu.